Die Afrikaanse skrywer Hennie Aucamp (80) is Donderdagaand oorlede. Hy is ‘n bekroonde Suid-Afrikaanse digter en skrywer van hoofsaaklik die korter teks. Daar is ook al na hom verwys as “die vader van die Suid-Afrikaanse letterkundige kabaret” en hy beklee ‘n belangrike posisie onder die beoefenaars van die Afrikaanse kontreikuns. Hennie se nuwe bundel kwatryne, Skulp, het pas by Protea Boekhuis verskyn. Sy afsterwe is ‘n groot verlies vir die Afrikaanse literatuur en Protea Boekhuis sal hom opreg mis en altyd onthou. Sy letterkundige bydraes is van onmeetbare waarde.
Hy is die meester van die kortverhaal, kabaret en kwatryn; en hy is die leermeester van ’n hele geslag skrywers.
Sonder sy baanbrekerswerk is die seksueel bevryde verhale en gedigte van skrywers soos Koos Prinsloo en Johann de Lange ondenkbaar.